Bloedtrekvideo: Geen stappe teen beamptes‘n Skermgreep uit die video. Beamptes van die Johannesburgse metropolisie wat ŉ vrou vasgepen het sodat ŉ bloedmonster van haar geneem kon word omdat sy glo onder die invloed van drank bestuur het, het binne die loop en omvang van hul pligte opgetree. Dit is die bevinding van ŉ interne ondersoek wat gedoen is nadat ŉ video van die voorval wyd op sosiale media versprei is. Die 25-jarige vrou het glo nie ŉ alkoholblaastoets geslaag nie, wat die Johannesburgse metropolisie genoodsaak het om haar in hegtenis te neem en na die Douglasdale-polisiestasie, in die noorde van Johannesburg, te neem. Die vrou is vasgepen sodat die bloedmonster van haar geneem kon word. ŉ Video is van die prosedure gemaak en op sosiale media versprei. Volgens Michael Sun, Johannesburgse burgemeesterskomiteelid van openbare veiligheid, sal daar in dié stadium geen dissiplinêre stappe teen die betrokke beamptes gedoen word nie. “Hoewel ons besef dat die video op sigself ontstellend is, skets die bevindinge van die ondersoek nie ŉ soortgelyke prentjie nie. Ons kan nie daarin slaag om dronkbestuur te bestry as ons nie wet en orde handhaaf nie. Dit beteken ook dat mense soms gedwing moet word om wettige opdragte uit te voer ter beskerming van alle inwoners.” Die ondersoek na die voorval het bevind dat beamptes van die Johannesburgse metropolisie en die Douglasdale-polisie op 5 Julie van 21:00 af tot 04:00 op 6 Julie ŉ padblokkade opgestel het waartydens motoriste van die pad af getrek is. “Kort ná die padblokkade opgestel is, is ŉ vrou in ŉ silwer motor deur die metropolisiebeamptes van die pad af getrek. Die vrou is versoek om ŉ alkoholblaastoets te doen en die beampte het die proses aan die bestuurder verduidelik. Die bestuurder het haar samewerking gegee en die uitslag van die toets het gewys dat sy oor die wettige perk is en dus onder die invloed van alkohol bestuur het.” Die bestuurder is hierna in kennis gestel dat sy na die naaste polisiekantoor, in dié geval die Douglasdale-polisiestasie, sal moet gaan vir verdere prosessering. Sy is in ŉ metropolisie-patrollievoertuig gelaai en na die polisiestasie geneem. Michael Sun (Foto: ANA) Volgens Sun het die vrou tydens die rit na die polisiestasie mense begin bel om haar te kom bystaan. “Met haar aankoms by die polisiestasie is sy na ŉ gepaste fasiliteit geneem waar ŉ verpleegsuster aan diens was om by te staan met die trek van bloed.” Dit is in dié stadium dat die vrou glo emosioneel geraak en geweier het om haar samewerking te gee. Twee mans het kort hierna by die polisiestasie aangekom en hulself onderskeidelik geïdentifiseer as die vrou se kêrel en ŉ vriend. “Hulle het die vrou probeer oorreed om haar samewerking te gee, maar was nie suksesvol nie en is daarna versoek om die vertrek te verlaat.” ŉ Polisiebeampte het intussen gesien dat een van die mans ŉ vuurwapen het en het die wapen om veiligheidsredes verwyder. “Ná omtrent ŉ uur waartydens gepoog is om die vrou se samewerking te kry en die verpleegster wat verduidelik het hoe die prosedure werk, het die vrou steeds geweier om haar samewerking te gee. Volgens Sun het metrobeamptes geen ander keuse gehad as om, ter nakoming van toepaslike wette, geskikte en minimale krag te gebruik om die bestuurder onder beheer te bring sodat die verpleegsuster die bloedmonster kon neem nie. Hy het gesê dit was nodig sodat die beamptes hul pligte kon uitvoer en om die veiligheid van almal betrokke te verseker. “Nadat die bloedmonster geneem is, het die bestuurder kalm geraak en selfs die nodige dokumente onderteken.” Die vrou het in aanhouding gebly en ŉ saak van bestuur van onder die invloed van alkohol is teen haar aanhangig gemaak. Volgens Sun is niemand tydens die voorval beseer nie en is daar tot op hede nog geen klag ontvang teen die beamptes wat by die voorval betrokke was nie. “Daar is onbevestigde berigte dat strafregtelike klagte teen die bestuurder voorlopig teruggetrek is weens redes wat onbekend is aan ons.,” het Sun gesê. “Ons sal egter opvolg met die Nasionale Vervolgingsgesag om vas te stel waarom die aanklagte glo teruggetrek is. “Dit is ook om hierdie rede dat ons nie in staat is om enige ander besonderhede bekend te maak nie, aangesien die klagte weer ingestel kan word en die bestuurder aan ŉ misdaadondersoek onderhewig kan wees of steeds is,” het Sun gesê.